مصطفى الشاذلي – كود سبور//
وحيد خاليلوزيتش، الناخب الوطني، ربح اول ماتش مع الأسود على حساب منتخب النيجر اليوم (الثلاثاء) بملعب مراكش، ضمن الاستعدادات للاستحقاقات المقبلة.
المنتخب الوطني فاز بواحد لزيرو في هاد الماتش، لي عرف مجموعة من التغييرات، وماركاه وليد الكارتي في الدقيقة 21، بعد تمريرة من عادل تاعرابت.
واخا منتخب النيجر كان متواضع، إلا أن المنتخب الوطني ماتمكنش باش يماركي أهداف أخرى رغم الفرصة الكثيرة.
منتخب النيجر مادار حتى شي رد فعل، بقا غير كايدافع باش ما يتلقاش أهداف أخرى.
المنتخب الوطني ظهر بتشكيلة مغايرة قادها عادل تاعرابت، لي حمل شارة العمادة لأول مرة.
قبل 15 دقيقة من نهاية المباراة، دخل البوسني خاليلوزيتش بعض اللاعبين المجربين، بحال نور الدين أمرابط وحكيم زياش ورشيد عليوي وأنور التوهامي وفؤاد شفيق. كان المدرب باغي يربح اكثر من واحد.
ولهاد السبب عبر عن عدم رضاه للنتيجة النهائية، بعدما كال من سالا الماتش، أن واحد لزيرو ماكافيش، وخاص المنتخب يبدا يسجل أهداف كثيرة.